De pårørende er underrettet, fortæller politiet.

En 76-årig mand er afgået ved døden, efter han søndag morgen blev kørt ned i Fjerritslev i Nordjylland. Det oplyser vagtchef hos Nordjyllands Politi Bruno Brix til TV 2. Det var en kvinde fra hjemmeplejen, der påkørte manden på Parkvej i Fjerritslev. Den 76-årige mand var død på stedet. - Kvinden har forklaret os, at manden pludselig var på vejen, hvor hun kom kørende, siger Bruno Brix til TV 2. En test har fastslået, at bilisten ikke havde alkohol i blodet. De pårørende er underrettet. Politiet fik meldingen om ulykken omkring klokken halv ni.